Flerovij
Flerovij je superteški vještački hemijski element sa simbolom Fl i atomskim brojem 114. To je ekstremno radioaktivni sintetički element. Dobio je ime po Fljorovljevoj laboratoriji za nuklearne reakcije koja se nalazi u ruskom gradu Dubna, u sklopu Združenog instituta za nuklearna istraživanja, gdje ovaj element i otkriven 1998. godine. Posredno, element i laboratorija vuku naziv u čast ruskog fizičara Georgija Fljorova (Флёров na ćirilici, pa se zbog toga ćirilično "e" transliterira u "jo"). Naziv elementa 114 zvanično je usvojila Međunarodna unija za čistu i primijenjenu hemiju 30. maja 2012. godine. U periodnom sistemu elemenata, nalazi se među transaktinidnim elementima u p-bloku. Član je 7. periode i najteži je poznati član grupe ugljika, također je i najteži element čija hemija je bar donekle istražena. Prve hemijske analize elementa izvršene su tokom 2007. i 2008. a pokazale su da je flerovij neočekivano volatilan za jednog elementa iz 14. grupe; a neki preliminarni rezultati pokazali su da on čak pokazuje neke osobine slične onima kod plemenitih plinova. Nedavni rezultati pokazali su da je reakcija flerovija sa zlatom dosta slična reakciji kopernicija sa zlatom, pokazujući da je on izuzetno volatilan element koji bi čak mogao biti i gas pri standardnim uslovima temperature i pritiska, kao i da bi mogao imati metalne osobine koje su u skladu sa trendom da se može smatrati težim homologom olova, te da bi mogao biti najmanje reaktivan metal iz 14. grupe. Do danas još nije definitivno dokazano da li se ovaj element ponaša kao metal ili kao plemeniti plin. Do danas je proizvedeno oko 90 atoma flerovija, od čega je 58 atoma sintetizirano direktno, a ostali su nastali tokom lanca radioaktivnog raspada nekih težih elemenata. Svi do sad dobijeni atomi flerovija imali su masene brojeve u rasponu od 284 do 290. Najteži poznati izotop je flerovij-289, čije vrijeme poluraspada iznosi oko 2,6 sekunde, mada je moguće da bi, do sad nepotvrđeni, izotop flerovij-290 sa jednim viškom neutrona mogao imati čak i duže vrijeme poluraspada od oko 19 sekundi. Ako se taj izotop dokaže, to bi bio jedan od najduže živućih izotopa od superteških elemenata, koji se nalaze na samom dnu periodnog sistema. Predviđa se da bi flerovij mogao biti u neposrednoj blizini teoretskog "ostrva stabilnosti", a očekuje se da bi teži izotopi flerovija, naročito izotop sa mogućim dvostrukim magičnim brojem, flerovij-298, mogao imati čak i duže vrijeme poluraspada.